
Për krijimn e Task Forcës Antikorrupsion

Në mbështetje të nenit 100 të Kushtetutës, me propozimin e Kryeministrit, Këshilli i Ministrave 

Vendosi:

1. Krijimin e Task Forcës Antikorrupsion, i cili të kryesohet nga Kryeministri dhe të ketë në përbërje:


	- Zëvendëskryeministrin
	zëvendëskryetar;

	- Ministrin e Financave
	anëtar;

	- Ministrin e Brendshëm
	anëtar;

	- Ministrin e Drejtësisë
	anëtar;

	- Ministrin e Punëve Publike, Transportit dhe Telekomunikacionit
	anëtar;

	- Ministrin e Ekonomisë, Tregtisë dhe Energjetikës
	anëtar;

	- Drejtorin e Departamentit të Kontrollit të Brendshëm dhe Antikoorrupsionit, në Kryeministri
	anëtar;

	- Drejtorin e Agjencisë së Prokurimit Publik
	anëtar;

	
- Drejtorin e Drejtorisë së Përgjithshme të Auditimit të Brendshëm në Ministrinë e Financave
	

anëtar;

	- Drejtorin e Drejtorisë së Përgjithshme të Doganave
	anëtar;

	- Drejtorin e Drejtorisë së Përgjithshme të Tatimeve
	anëtar;

	- Kryeregjistruesin e Zyrës Qendrore të Regjistrimit të Pasurive të Paluajtshme
	
anëtar;

	- Drejtorin e Drejtorisë së Shërbimit të Kontrollit të Brendshëm në Ministrinë e Brendshme
	
anëtar;

	- Drejtorin e Përgjithshëm të KESH-it
	anëtar.



2.Task Forca Antikorrupsion ka këto funksione:
a) Analizon problemet e korrupsionit dhe të etikës së qeverisjes;
b) Përcakton përparësitë strategjike, synimet, objektivat dhe masat konkrete për të luftuar dhe parandaluar korrupsionin;
c) Propozon krijimin e grupeve të punës me ekspertë, sipas përparësive, propozon detyrat e tyre për zhvillimin e veprimtarive sektoriale, si dhe monitoron punën e tyre;
ç) Miraton projektin e planit të veprimit antikorrupsion dhe të mirëqeverisjes dhe ia paraqet për miratim Këshillit të Ministrave;
d) Përcakton fushat parësore për kontrollin e brendshëm, administrativ dhe financiar dhe, sipas rastit, mund të përcaktojë detyra konkrete kontrolli;
dh) Siguron bashkëpunimin ndërinstituconal për luftën kundër korrupsionit dhe zbatimin e programeve të mirëqeverisjes;
e) Siguron bashkëpunimin me komunitetin e biznesit dhe shoqërinë civile;
ë) Garanton transparencë në luftën kundër korrupsionit.
3. Task Forca mblidhet një herë në dy muaj ose në çdo kohë me kërkesë të kryetarit.
4. Roli dhe përgjegjësitë e çdo anëtari të Task Forcës janë:
a) të shkëmbejë informacione për çështjet e korrupsionit dhe veprimtaritë antikorrupsion në institucionin e vet;
b) të drejtojë, sipas rastit, grupet e punës sektoriale dhe të raportojë në emër të tyre;
c) të bashkërendojë të gjitha veprimtaritë e fushës që mbulojnë, si dhe të drejtojë punën për hartimin e planit të veprimeve, sipas fushës së veprimtarisë;
ç) të raportojë për zbatimin e detyrave të ngarkuara.
5. Ngarkohen të gjitha ministritë dhe institucionet qendrore që:
a) të marrin masat në zbatim të detyrave të ngarkuara nga Task Forca;
b) të bashkëpunojë me grupet e punës për hartimin e planit të veprimeve sipas fushës së veprimtarisë;
c) të raportojnë pranë Task Forcës dhe Departamentit të Kontrollit të Brendshëm dhe Antikorrupsionit, në Kryeministri, për zbatimin e planit të veprimeve, sipas fushës së veprimtarisë së institucionit dhe të institucioneve të varësisë;
ç) të marrin masa për të garantuar informimin e publikut dhe për drejtimin e veprimtarive për ndërgjegjësimin dhe edukimin ligjor të qytetarëve;
d) të sigurojnë bashkëpunim përfshirës dhe transparent me përfaqësues të shoqërisë civile dhe të grupeve të interesit.
6. Vendimi nr.470, datë 6.10.1999 i Këshillit të Ministrave “Për krijimin dhe funksionimin e Komisionit Qeveritar të Luftës kundër Korrupsionit”, i ndryshuar, shfuqizohet.
Ky vendim hyn në fuqi menjëherë.

